*Županijsko stručno vijeće pedagoga osnovnih škola Grada Zagreba*

U Zagrebu, 12.3. 2014.

Županijsko stručno vijeće pedagoga osnovnih škola Grada Zagreba u suradnji s Centrom za istraživanje i razvoj obrazovanja pri Institutu za društvena istraživanja u Zagrebu provodi u školskoj godini 2013./2014. istraživački projekt **„Razvijenost kompetencije učiti-kako-učiti kod učenika osnovnih škola“.**

**Cilj je istraživanja ispitati postojeću razinu razvijenosti kompetencije učiti-kako-učiti kod učenika četvrtih i osmih razreda osnovnih škola Grada Zagreba.** Kompetencija učiti-kako-učiti jedna je od osam ključnih kompetencija, koja obuhvaća spremnost i sposobnost učenika za organiziranje i reguliranje vlastitog učenja, sposobnost upravljanja vlastitim vremenom, rješavanja problema, stjecanja, procjene i prihvaćanja novog znanja te primjene novih znanja i vještina u različitim okruženjima. Kao kompetencija koja omogućuje učinkovito pristupanje učenju različitih sadržaja i predstavlja temelj za cjeloživotno učenje, jasno je nastojanje svih razvijenih obrazovnih sustava da osmisle i primijene modele izravnog poticanja i poučavanja ove kompetencije.

Naš projekt će rezultirati preporukama za razvoj školskih programa razvoja kompetencije učiti-kako-učiti, u skladu s razvojnim mogućnosti učenika određene dobi na razini pojedine škole i sustava u cjelini. Škola će po sudjelovanju dobiti povratne informacije o rezultatima te usporedbu s ostalim učenicima ostalih škola.

U istraživanju će se u potpunosti poštivati Etički kodeks istraživanja s djecom. Sudjelovanje u istraživanju je dobrovoljno , a anonimnost rezultata svakog učenika bit će zajamčena tijekom cijelog istraživačkog procesa. Istraživanje ćemo provesti u četvrtim i osmim razredima.

Jadranka Bizjak Igrec, Biljana Manin i Violeta Vragotuk

Voditeljice županijskog stručnog vijeća pedagoga osnovnih škola Grada Zagreba

Zrinka Ristić Dedić i Boris Jokić

Znanstveni suradnici u Institutu za društvena istraživanja u Zagrebu